26ھ میں حضرت عثمان بن عفان رضی اللہ عنہ نے حضرت عمرو بن العاصؓ کو مصر کی گورنری سے علاحدہ کر دیا ، حضرت عثمان بن عفان رضی اللہ تعالیٰ عنہ پر ان کے مخالفین کی جانب سے جو اعتراضات کیے جاتے ہیں ان میں سے ایک یہ بھی ہے کہ انھوں نے اتنے بڑے فاتح اور سپہ سالار کو معزول کر کے دانشمندی کا ثبوت نہیں دیا ، جس نے مصر ، اسکندریہ اور طرابلس کا تختہ الٹ دیا تھا ، لیکن درحقیقت حضرت عثمانؓ بن عفان ان کی معزولی پر مجبور ہو گئے تھے ، وہ بلاوجہ معزول نہیں کرتے تھے ، طبری کے یہ الفاظ ہیں ، وکان لا یعزل احدا الا عن شکاۃ اواستغاثۃ یعنی حضرت عثمان کبھی کسی کو بغیر شکایت یا استغاثہ کے معزول نہیں کرتے تھے ، واقعہ یہ ہے کہ پیہم اس قسم کے حالات پیش آتے گئے کہ حضرت عثمانؓ کو ان کی معزولی کے سوا اور کوئی چارہ کار نظر نہ آیا ، مصر کی فتح کے بعد سے برابر عمرو بن العاصؓ ہی یہاں کے حکمران رہے ، البتہ حضرت عمرؓ بن خطاب نے اپنے عہد خلافت میں مصر کے ایک چھوٹے حصہ کا جو سعید مصر کے نام سے موسوم ہے ، عبداللہ بن سعد بن ابی سرح کو والی بنایا تھا ، لیکن یہ تقرر بھی حضرت عمرو بن العاص رضی اللہ تعالیٰ عنہ پر بار تھا اور وہ مصر میں کسی کو بھی اپنے سوا نہ دیکھنا چاہتے تھے ، لیکن حضرت عمرؓ کی زندگی میں ان کی ہیبت سے عبد اللہ ؓ کے خلاف کوئی کارروائی نہ کرسکے ، آپ کی وفات کے بعد ہی حضرت عثمانؓ بن عفان سے عبد اللہ بن سعد ؓ کی معزولی کی درخواست کی ، لیکن آپ نے قبول نہ کی ۔
Entity: طبری — Type: /person/author, /person